b'\n_START_ARTICLE_\nMary T. Meagher\n_START_SECTION_\nBiografia\n_START_PARAGRAPH_\nVa n\xc3\xa9ixer el 27 d\'octubre de 1967 a la ciutat de Louisville, poblaci\xc3\xb3 situada a l\'estat de Kentucky. Germana de la pol\xc3\xadtica Anne Northup, es cas\xc3\xa0 amb el patinador de velocitat Mark Plant.\n_START_SECTION_\nCarrera esportiva\n_START_PARAGRAPH_\nEspecialista en la modalitat de papallona, sense oblidar per\xc3\xb2 el crol, destac\xc3\xa0 en els Jocs Panamericans de 1979 realitzats a San Juan (Puerto Rico), on aconsegu\xc3\xad guanyar la medalla d\'or dels 200 metres papallona, establint un nou r\xc3\xa8cord del m\xc3\xb3n amb un temps de 2:09.77 minuts, rebaixant aix\xc3\xad deu cent\xc3\xa8ssimes el r\xc3\xa8cord de l\'alemanya Andrea Pollack._NEWLINE_No pogu\xc3\xa9 participar en els Jocs Ol\xc3\xadmpics d\'estiu de 1980 realitzats a Moscou (Uni\xc3\xb3 Sovi\xc3\xa8tica) a conseq\xc3\xbc\xc3\xa8ncia del boicot pol\xc3\xadtic organitzat pel seu pa\xc3\xads. En els Jocs Ol\xc3\xadmpics d\'estiu de 1984 realitzats a Los Angeles (Estats Units), per\xc3\xb2, aconsegu\xc3\xad guanyar la medalla d\'or en les proves dels 100 metres papallona, 200 metres papallona i relleus 4x100 metres estils, establint un nou r\xc3\xa8cord ol\xc3\xadmpic en la prova dels 200 metres amb un temps de 2:06.90 minuts. En els Jocs Ol\xc3\xadmpics d\'estiu de 1988 realitzats a Se\xc3\xbcl (Corea del Sud) aconsegu\xc3\xad guanyar la medalla de plata en els relleus 4x100 metres estils i la medalla de bronze en els 200 metres papallona, a m\xc3\xa9s de finalitzar setena en els 100 metres papallona, aconseguint aix\xc3\xad un diploma ol\xc3\xadmpic._NEWLINE_Al llarg de la seva carrera aconsegu\xc3\xad guanyar nou medalles en el Campionat del M\xc3\xb3n de nataci\xc3\xb3, dues d\'elles d\'or; dues medalles d\'or en els Jocs Panamericans; quatre medalles d\'or en la Univers\xc3\xadada i dues medalles d\'or en el Campionat Pan Pac\xc3\xadfic._NEWLINE_L\'any 1985 fou nomenada "nedadora de l\'any" per la revista Swimming World Magazine.'